
Számítástechnikai bűnözés és elkövetők - A bűnelkövetővé válás okainak és jellemzőinek vizsgálata

Dolgozatomban a számítástechnikai bűnözéssel, valamint azok elkövetőivel foglalkoztam. Ezt a terjedelmes témát leszűkítve, célom azon bűnelkövetési formák azonosítása volt, melyek végrehajtása számottevő technikai tudást igényel. Önálló empirikus kutatásomban tematikus interjúk segítésével kísérletet tettem a számítástechnikai bűnelkövető fogalmának megalkotására, az elkövetők jellemzőinek feltárására, illetve az ún. hacker közösségek bűnelkövetővé váló csoportjainak jellemzésére.
A kutatás fontos részét képezte az információs rendszereket érintő bűnözés kriminológiai alapjainak megteremtése, így a bűnözés oksági elméleteinek feltárása is. Ennek részeként összefoglaltam a számítástechnikai bűnözés azon globális elméleteit, kutatási eredményeit, melyek megalapozzák az bűnelkövetők magyarországi vizsgálatát. Ezek közül David Matza és Grasham M. Sykes neutralizációs elmélete kiemelendő, melynek segítségével láthatóvá vált a bűncselekményt elkövetők önmeghatározásának és felelősségvállalásának egyedisége.
Az elkészített interjúk alapján bizonyítottam a számítástechnikai bűnözés e formájának önállóságát és részben alátámasztottam hipotézisem számítástechnikai bűnelkövető fogalmára vonatkozó részét is. Kutatásom rávilágított arra, hogy a számítógépes ismeretekhez, programozáshoz, az adott rendszer feltöréséhez való viszony egyedi, tehát a bűncselekmény elsődleges tényezője - az elkövető számára - a technikai tevékenység elvégzése. Végeredményben azonban láthatóvá vált, hogy a hagyományos bűnelkövetői motivációk és a szociológiai, szocializációs tényezők túlsúlya jelentősen hat a konvencionális bűnelkövetővé válás folyamatára.
A hacker közösségek szociológiai jellemzői az elvégzett vizsgálódás és a felhasznált szakirodalom alapján arra mutatnak, hogy valóban beszélhetünk zárt, tudásalapon szerveződő, rétegzett, de általában demokratikusan működő csoportokról, melyeket nagyfokú anonimitás övez.
Dolgozatomban a bűnmegelőzés, a bűnfelderítés és a büntetéskiszabás számára is fogalmaztam meg javaslatokat. Ezekben kiemelt szerepet kapott a fiatalkori cselekmények elemzése és megelőzése is.



